## Nuria Martínez visita els jutjats i les oficines d’assistència a les víctimes del delicte d’Utiel i Requena i reconeix el treball dels seus equips

*** Els jutjats i les oficines de la comarca de Requena-Utiel donen servici a 37.926 ciutadans
* En la seu judicial de Requena es fan treballs per a poder situar els reforços judicials**

La consellera de Justícia i Administració Pública, Nuria Martínez, ha visitat les oficines d’assistència a les víctimes del delicte (OAVD) d’Utiel i Requena, el jutjat de pau d’Utiel i la seu judicial de Requena per a reconéixer el treball dels seus equips i revisar l’estat actual de les instal·lacions i els mitjans de treball.  
   
“Hem volgut visitar estes dos localitats afectades per la riuada per a conéixer i fer valdre el treball dels grans professionals que estan al capdavant dels jutjats ordinaris, dels jutjats de pau i de les OAVD, que han viscut uns mesos complicats, i han continuat exercint diligentment una labor impecable per a garantir la justícia i els drets fonamentals de la ciutadania”, ha explicat la consellera Nuria Martínez.  
   
**Actuacions en el partit judicial de Requena**  
   
El partit judicial de Requena, que dona atenció a 37.926 ciutadans, està conformat per 27 municipis i compta amb 4 jutjats de primera instància i instrucció.  
   
Durant la visita, en la qual ha estat acompanyada per la directora general de Justícia, Mª José Adalid, i el director general d’Atenció a les Víctimes i Accés a la Justícia, Francisco Soler, ha visitat també la seu judicial de Requena, a on s’estan fent treballs (per valor de 54.000 euros) per a poder situar els reforços judicials amb la finalitat de tindre més capacitat per a tramitar els procediments judicials a causa de les conseqüències produïdes per la riuada (un jutge, un gestor nou, dos tramitadores i un auxili).  
   
“Esta actuació reflectix el compromís de la Generalitat per mantindre operatives i en condicions òptimes les infraestructures judicials de la Comunitat Valenciana, per a garantir l’accés a la justícia i la continuïtat dels servicis.”, ha remarcat Nuria Martínez.  
   
Estes obres consistixen a adequar una àrea de la planta primera, incloent la instal·lació de llocs de treball i un sistema de climatització específic.  
   
**Xarxa d’Oficines d’Assistència a les Víctimes del Delicte**  
   
La Generalitat compta amb 37 oficines d’assistència a les víctimes del delicte (OAVD), entre les quals es troben les d’Utiel i Requena, que tenen com a objectiu general prestar una assistència integral, coordinada i especialitzada a les víctimes del delicte, donar resposta a les necessitats específiques en l’àmbit jurídic, psicològic i social, i ajudar-los perquè reben les mesures de justícia restaurativa a les quals tinguen dret (indemnitzacions, compensacions).  
   
Després de la dana, l’espai de l’oficina d’Utiel ha patit desperfectes corregibles, però ha mantingut la seua activitat en l’atenció a les víctimes, especialment quant al seguiment de les ordes de protecció, tal com també ha fet l’oficina de Requena.  
   
“És una prioritat d’este Consell estar al costat dels qui més ho necessiten, i esta xarxa d’oficines que s’estén per tota la Comunitat és un exemple clar d’això, sobretot en moments com en el qual ens trobem”, ha defés la titular de Justícia.

Fecha: 09/01/2025